Carcaixent Camina rep una subvenció de la FEMP
17 de Julio de 2019

Carcaixent

L’Ajuntament de Carcaixent ha rebut una subvenció de prop de 3.500 euros de la FEMP per a la realització del programa de rutes saludables Carcaixent Camina. Es tracta d’una iniciativa que té com a objectiu el foment d’un estil de vida saludable per a persones majors de 18 anys amb la realització de passejos de 80-90 minuts dos dies per setmana. Amb este projecte s'esperen obtenir beneficis com la prevenció de múltiples patologies, la millora de salut en diverses malalties cròniques com la diabetis o la hipertensió i el increment del benestar general i emocional de la població.

Carcaixent Camina està duent-se a terme des del mes de maig amb sessions regulars tots els dimarts i dijous en les que participen al voltant de 60 persones. Els grups eixen a les 10:00 hores des de la porta del Centre de Salut Carcaixent  i la dinàmica de l’activitat consisteix en uns minuts d’escalfament, marxa lleugera d'uns tres quarts d'hora per diferents circuits urbans amb eixida i arribada al Centre de Salut. Durant la ruta d’uns 4 quilòmetres com a màxim, les persones participants van acompanyades, en les primeres fases del projecte, per professionals del Centre de Salut, que supervisen i adapten l'activitat en funció del perfil de la majoria d’assistents.

Es tracta d’un projecte intersectorial que uneix el treball realitzat per les regidories d'Esports i de Benestar Social, personal municipal de l'àrea d'esports i de la Unitat de Prevenció Comunitària de Conductes Addictives - UPCCA, la Taula Intersectorial de Salut, el Departament de Salut de la Ribera i el Centre de Salut de Carcaixent.

A banda de les rutes setmanals, amb la inversió procedent de la FEMP Carcaixent Camina té programat realitzar altres activitats de foment d’un estil de vida saludable com tallers monogràfics sobre bons hàbits en l’alimentació, visites i recorreguts per paisatges significatius, classes de balls de saló i zumba. A més, també està prevista la senyalització de les rutes saludables per fomentar l'activitat física fora dels horaris habituals amb uns taulells cada 500m per tres recorreguts diferents.

Teresa Oliver, regidora de Benestar Social, està molt satisfeta per la bona acollida que ha tingut la proposta, “des del primer dia han sigut moltes les persones que han volgut sumar-se a Carcaixent Camina i que han notat ja els beneficis en les seues vides, no solament des del punt de vista físic sinó proporcionant-los un tipus d’oci alternatiu, satisfactori i socialitzador, ha explicat”. Està previst que les rutes es reprenguen al mes de setembre després de la pausa estival.